31993R0086
L 012/13
JURNALUL OFÍCIAL AL UNIUNII EUROPENE
REGULAMENTUL (CEE) NR. 86/93 AL COMISIEI
din 19 ianuarie 1993
privind normele de aplicare a Regulamentului (CEE) nr. 2077/92 al Consiliului privind organizațiile și acordurile interprofesionale din sectorul tutunului
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 2077/92 al Consiliului din 30 iunie 1992 privind organizațiile interprofesionale și acordurile din sectorul tutunului (1), în special articolul 12,
întrucât, pentru a fi suficient de reprezentativă pentru regiunea în care funcționează, o organizație interprofesională trebuie să grupeze cel puțin o treime din cantitățile produse, prelucrate sau achiziționate de membrii fiecărei branșe; întrucât, pentru a evita dezechilibrele interregionale, organizația respectivă trebuie, în cazul în care funcționează în mai multe regiuni, să îndeplinească această cerință în toate regiunile;
întrucât ar trebui să se specifice că, pe lângă activitatea comercianților de tutun, comerțul cu tutun mai cuprinde și achiziționarea directă de baloturi de tutun de către utilizatorii finali;
întrucât ar trebui să se specifice informațiile pe care organizațiile interprofesionale trebuie să le furnizeze Comisiei, atunci când aceasta răspunde de recunoașterea lor;
întrucât retragerea recunoașterii trebuie să intre în vigoare, în general, din momentul în care condițiile de recunoaștere au încetat să mai fie îndeplinite; întrucât ar trebui ca efectele retroactive să poată fi, totuși, limitate, în funcție de împrejurări;
întrucât ar trebui să se specifice faptul că gradul minim de reprezentare al organizațiilor interprofesionale care funcționează la nivel interregional trebuie să fie același cu cel prevăzut pentru organizațiile interprofesionale regionale;
întrucât cotizațiile impuse celor care nu sunt membri, în conformitate cu articolul 9 alineatul (7) sau articolul 10 alineatul (1) din Regulamentul (CEE) nr. 2077/92, trebuie stabilite pe baze solide și verificabile;
întrucât măsurile prevăzute în prezentul regulament sunt în conformitate cu avizul Comitetului de gestionare a tutunului,
ADOPTĂ PREZENTUL REGULAMENT:
Articolul 1
O organizație interprofesională este considerată reprezentativă la nivel regional, în sensul articolului 3 alineatul (1) litera (b) din Regulamentul (CEE) nr. 2077/92, atunci când activitatea acesteia acoperă cel puțin o treime din cantitățile produse, prelucrate sau achiziționate de membrii fiecăreia dintre branșele care o compun și care sunt implicați în producția, prelucrarea primară sau comercializarea tutunului sau a grupelor de soiuri de tutun care fac obiectul activității organizației interprofesionale.
Atunci când o organizație interprofesională își desfășoară activitatea la nivel interregional sau comunitar, ea trebuie să îndeplinească aceste cerințe în fiecare dintre regiunile respective.
Comerțul cu tutun include prelucrarea produselor fabricate din tutun.
Articolul 2
În temeiul articolului 4 din Regulamentul (CEE) nr. 2077/92, cererile de recunoaștere, depuse de organizații interprofesionale care își desfășoară activitatea pe tot cuprinsul sau numai parțial în teritoriile mai multor state membre sau pe tot cuprinsul Comunității, sunt adresate Comisiei și sunt însoțite de o documentație relevantă în ceea ce privește:
-
exercitarea unora dintre activitățile prezentate în articolul 3 din regulamentul menționat;
-
aria geografică acoperită în exercitarea activităților lor;
-
înființarea acestora conform legislației unui stat membru sau în conformitate cu legislația comunitară;
-
respectarea condițiilor de reprezentare menționate la articolul 1.
Organizațiile interprofesionale transmit Comisiei toate celelalte documente necesare pentru determinarea domeniului de activitate al acestora.
Articolul 3
Retragerea recunoașterii, în temeiul articolului 3 alineatul (3) sau al articolului 4 alineatul (3) din Regulamentul (CEE) nr. 2077/92, intră în vigoare din momentul în care condițiile de recunoaștere încetează să mai fie îndeplinite.
Cu toate acestea, decizia de retragere a recunoașterii poate fi aplicată în mod restrictiv, în funcție de motivele retragerii și actele ce au intervenit.
Articolul 4
În sensul aplicării articolului 8 alineatul (1) al doilea paragraf din Regulamentul (CEE) nr. 2077/92, dacă o prelungire propusă se referă la un domeniu de aplicare interregional, organizațiile interprofesionale vizate trebuie să reprezinte, în fiecare dintre regiuni și pentru fiecare dintre branșele respective, cel puțin două treimi din producția și/sau comerțul respectiv.
Articolul 5
Atunci când o organizație interprofesională solicită ca unor persoane sau grupuri care nu-i aparțin să li se ceară, în sensul articolului 9 alineatul (7) sau al articolului 10 alineatul (1) din Regulamentul (CEE) nr. 2077/92, să plătească cotizații, organizația pune la dispoziția statului membru sau a Comisiei, după cum este cazul, toate informațiile necesare pentru a stabili valoarea cotizației care trebuie plătită. Statul membru sau Comisia poate proceda la orice inspecție a organizației pe care o găsește necesară.
Articolul 6
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 ianuarie 1993.